b'\n_START_ARTICLE_\nThe Archies\n_START_PARAGRAPH_\nThe Archies oli fiktiivinen animoitu yhdysvaltalainen purukumipop-yhtye, joka esiintyi piirrossarjassa The Archie Show (Suomessa sarjan nimihahmo Archie Andrews tunnettiin nimell\xc3\xa4 Justus). Yhtyeen musiikin esitti ryhm\xc3\xa4 studiomuusikkoja._NEWLINE_The Archiesin musiikin tekij\xc3\xa4tiimin kokosi promoottori Don Kirshner. H\xc3\xa4net palkattiin vuonna 1967 musiikilliseksi valvojaksi CBS:n lauantaiaamujen piirrossarjaan The Archie Show, jossa esitettiin uusi laulu joka viikko. Kirshner kokosi tiimin, jossa olivat muun muassa tuottaja-lauluntekij\xc3\xa4 Jeff Barry, lauluntekij\xc3\xa4 Ellie Greenwich sek\xc3\xa4 laulajat Ron Dante ja Jeannie Thomas._NEWLINE_Archiesin ensisingle \xe2\x80\x9dBang Shang-a-Lang\xe2\x80\x9d j\xc3\xa4i hiukan top-20:n ulkopuolelle. Tuottaja Barry palkkasi lauluntekij\xc3\xa4ksi Andy Kimin ja otti Jeannie Thomasin tilalle Toni Winen. Singlest\xc3\xa4 \xe2\x80\x9dSugar, Sugar\xe2\x80\x9d tuli vuoden 1969 Billboardin ykk\xc3\xb6ssingle ja Yhdysvaltain listaykk\xc3\xb6nen nelj\xc3\xa4ksi viikoksi. My\xc3\xb6s kappale \xe2\x80\x9dJingle Jangle\xe2\x80\x9d nousi top-10:een, mutta sen j\xc3\xa4lkeen Archiesin listamenestys hiipui. Yhtyeen viimeinen top-40-hitti tuli kev\xc3\xa4\xc3\xa4ll\xc3\xa4 1970. Barry j\xc3\xa4tti yhtyeen saman vuoden lopussa, ja seuraavana vuonna ryhm\xc3\xa4 hajosi._NEWLINE_Laulaja Ron Dante otti yhtyeen nimen takaisin k\xc3\xa4ytt\xc3\xb6\xc3\xb6n vuonna 2008. H\xc3\xa4n otti naislaulajiksi Danelle van Zylin ja Kelly-Lynnin, ja yhtye julkaisi albumin The Archies Christmas Party.'